Отдел образования, спорта и туризма

Волковысского районного исполнительного комитета

Государственное учреждение образования

«Средняя школа №2 г. Волковыска»

Внеклассное мероприятие

«Вячоркі»

2 класс

Автор:

Беляева Надежда Аркадьевна, учитель высшей квалификационной категории, педагогический стаж- 25 лет

Волковыск, 2016

**Тэма: Вячоркі**

**Мэта:**

- стварыць умовы для паглыблення і абагульнення ведаў аб народных традыцыях сваёй Радзімы;

- развіваць цікавасць да абрадаў, звачаяў народа, да нацыянальнай культуры;

- садзейнічаць выхаванню пачуцця гонару за сваю багатую спадчыну, цікавасці да нацыянальнай культуры праз беларускі фальклор.

**Падрыхтоўчая работа.** Вучні атрымліваюць заданні: даведацца ў дарослых ці прачытаць у кнігах пра беларускія заклічкі, жарты, гульні, загадкі. Дзеці даведваюцца ў бабуль, дзядуль, як яны некалі праводзілі вольны час, у якія гулялі гульні, якімі рамёствамі займаліся, што рабілі на вячорках. Дзеці прыносяць з дому ручнікі, даматканыя посцілкі, коўдры, сурвэткі.

**Абсталяванне:** хлеб, соль, ручнікі, малюнкі, тлумачальныя слоўнікі, фотаздымкі, карткі з заданнямі, касцюмы, фанаграма, кошык, певень, сіта, абсталяванне вясковай хаты, малюнак беларускай хаты.

**Ход занятка:**

1**. Эмацыянальны настрой.**

-Добрыдзень, паважаныягосці. У нас існуе добры звычай – вітацьгасцей хлебам, соллю, які падаюць на ручніку.

Мы звычай зямлі сваёй зберагаем,

Гасцейдарагіх хлебам - соллю вітаем! (Хлопчыкі дзяўчынка ў беларускім адзенні вітаюць усіх, хто прысутнічае на занятку і кладуць хлеб – соль на стол)

**2. Работа па новай тэме.**

- Рака нараджаецца з ручаёў, дрэва расце з каранёў, чалавечая годнасць і вартасць нараджаецца з глыбокай адданасці Радзіме, з ведання яе гісторыі, культуры.

*Тэма нашага сёння занятка* – вячоркі.

- Як вы лічыце, чым мы будзем займацца на гэтым занятку?

- Правільна. На гэтым занятку мы дазнаемся, што такое вячоркі, для чаго іх праводзілі, чым займаліся на іх дарослыя і дзеці.

- Дзеці, у хаце вам патрэбна было дазнацца ад дзядуль і бабуль пра вячоркі і зараз скажыце, а што такое вячоркі? (адказы дзяцей)

Звернемся да тлумачальнага слоўніка.

У групах дзеці знаходзяць значэнне слова “вячоркі” і зачытваюць:

*Вячоркі* –*гэта зборы вяскоўцаў зімовымі або асеннімі вечарамі для сумеснай работы, забавы.*

- Як вы лічыце, а для чаго праводзяць вячоркі?

- Раней, доўгімі вечарамі людзі пралі, шылі, рабілі хатнія справы, а каб было весялей, то збіраліся разам у адной хаце і акрамя працы, яшчэ спявалі і танцавалі. Разам з дарослымі былі дзеці , якія ў гэты час гулялі ў розныя гульні, жартавалі.

Я вас запрашаю таксама апынуцца на вячорках. Спачатку давайце падзелімся на каманды і выканаем цікавыя заданні.

**1 заданне:**  Скажы скарагаворку.

Дзеці ў групах выцягваюць ліст паперы, дзе напісана скарагаворка. Ім патрэбна усім разам развучыць, а пасля усім разам прагаварыць яе.

1. Раз прывёз Рыгор Цімоху мех гароху.
2. На двары стары баран грукаў зранку ў барабан.
3. Пракоп і Барыска елі барбарыскі.

**2 заданне:** Загадкі.

Дзеці па чарзе у групах адгадваюць загадкі:

Маленькі, удаленькі скрозь зямлю прайшоў,

Чырвоную шапачку знайшоў. ( Грыб падасінавік)

Белы, а не цукар, без ног, а ідзе. (снег)

Мяне ўсе просяць,

Мяне чакаюць,

А як толькі з’яўлюся,

Хавацца пачынаюць. (дождж)

На дварэ- гарою, а у хаце- вадою. (снег)

Ляжыць сярод гадкі зялёны і гладкі.(агурок)

З хаты ў хату водзіць, а сама не заходзіць. (дарога)

Кругленькі, маленькі, а за хвост не падымеш.(клубок)

Сам драўляны, а галава жалезная.(малаток)

Кішэні не мае,

А сонца хавае

Страху не мае,

А ад ветру уцякае.

Вачэй не мае,

А слёзы пралівае.(хмара)

Пад хвоямі,

Пад смолкамі,

Па лясных дарожках

Бяжыць

Клубок з іголкамі

На кароткіх ножках.(вожык)

Невялікі, рыжаваты,

А хвост доўгі і калматы,

На дрэве жыве і шышкі грызе. (вавёрка)

Маленькі шарык пад лаўкай шарыць. (мыш)

1. **заданне:** Смяшынкі.

У групах дзеці атрымліваюць заданне праінсцэніраваць смяшынку. Паміж сабой яны распрадзяляюць ролі, рэпетыруюць і пасля паказваюць усім гледачам.

1. Сястрычка пытае ў брата:

- Сярожа, хто ў вашым класе бегае хутчэй за ўсіх?

- Калі стометроўку, то Віталік. А калі ў школьную сталовую, то я хутчэй за ўсіх.

* 2)- Тата, ты баішся зайца?

- Не!

- Тады чаму ты, калі ідзеш на паляванне, бярэш з сабою стрэльбу і сабаку?

3) У садку Данік расказвае верш.

- А я ведаю яшчэ больш, чым ён! – хваліцца Дзіма.

- Дык раскажы нам, - запрашае выхавальніца.

- А я яго забыўся.

Выступленне груп. Паказ інсцэніроўкі смяшынкі.

**3. Практычная частка “Запрашаем на Вячоркі”.**

- Давайце зараз зазірнем у хату да дзядзькі Кузьмы і цёткі Акуліны.

Дзеючыя асобы:

Гаспадар : Кузьма

Гаспадыня : Акуліна

Дачка : Кацярына

Сусед : Сымон

Суседка: Матрона

Кума : Аўдоля

Хлопцы, дзяўчаты, музыка

(Гаспадар прыбіраецца ў хаце)

*Гаспадар:* - Акуліна, Акуліна, дзе ты ходзіш? Во гаспадыню маю ! У печы гаршкі павыкіпалі, і падліць няма каму. Карова не доена, свінні палавіцы пагрызлі, куры з ног збіваюць, а яна цэлы дзень швэндаецца. Хіба аднымі рукамі ўправіш усё? Пакуль свінні ўправіў, куры з сядла павыляталі,з курамі навёў парадак – цяля вылезла, цяля загнаў – печ выгарала.От!

(махае рукой)

(У хату нібы віхор урываецца Акуліна.У руках кошык, з яго тырчыць

галава пеўня.Яе гневу рады няма)

*Акуліна:* - І што гэта ты рассеўся, што за беспарадак у хаце? (да Васіля)

-Ну чаго рассеўся пасярод хаты, месца іншага не знайшоў, ці што? Не дай Божа людзі ўбачаць!

*Кузьма:* - Не лапачы! Дзе бадзялася цэлы дзень?

*Акуліна:* - Не твайго розуму справа! А калі добра падумаць, та табе ні да чога няма справы! Во гаспадара маю, ліха на яго галаву. Ні аб чым не клапоціцца. У суседкі Матроны, вунь, поўны падворак курэй, ды ўсе што тыя індыкі! А у нас 40 нягеглых поўзае!

*Кузьма:* - А ў кошыку, што гэта за стварэнне? Адкуль яно з’явілася?

*Акуліна:* - А Божа, то ж да кумы Аўдопі дабегла, ды пеўня на развод завадовага ўзяла.

*Кузьма:* - Эх, бяда з гэтымі бабамі! Не тое, дык тое. Не курыцу, дык хоць пеўня да дому прыпрэ.

*Акуліна:* - Ну годзе! Годзе! Хоць ты ў гэтую хату не ідзі! Жыўцом загрызае!(махнуўшы рукой прысела)

*Кузьма:* - То можа у куратнік занясеш, ці на покуць пасадзіш замест гаспадара? Табе не вер!

(у хату ўбягае дачка Кацярына)

*Кацярына:* - Ой мамачка, татачка, трэба прыбрацца хутчэй, зараз людзі ў хату прыдуць на вячоркі, а ў нас смецце ў хаце.

*Акуліна:* - Ой і праўда, дачушачка, а ў мяне нічога не падрыхтавана. Давай прыбярэм.(прыбіраюць)

(Кузьма садзіцца за стол і стукае кулаком)

*Кузьма:*- Вячэраць давай!А то з ранку, як сербануў шчаў’я ўчарашняга, то кішка марша грае. І каб гэтага стварэння тут духу не было!(паказвае на пеўня)

*Акуліна:*-Іду, іду, Кузьма! (выходзіць)

*Кузьма:*- (разважае)От, каб не прымак, даўно заламаў бы асінаю гэту гаспадарку. ( Акуліна нясе вячэраць. Як толькі Кузьма ўзяўся есці, чуецца стук у дзверы)

*Кузьма:*- Ну во павячэрай як чалавек. Ізноў некага нясе. Няйначай як на вячоркі старая панчоха запрасіла. Цэлую ноч ей скокі, спевы. А раніцай Кузьма уставай і ідзі гаспадарку глядзі.Гарэлі б яны гарам, гэтыя вячоркі.(стук паўтараецца)

Ой, ну трэба гасцей сустракаць, пайду дзверы адчыню.

(заходзяць дзяўчаты. Суседка Матрона і сусед Сымон)

*Госці* (спяваюць)

На вячоркі мы ідзём-

Дарагія дзевачкі,

Гарманіст у нас харошы,

Грае нам прыпевачкі.

*Сымон:*- Добры вечар усім у хату!Вось прымайце на пасядзелкі. Кажуць, сёння ў вас збіраюцца.

*Матрона:*- Любіце гасцяваць, любіце і прымаць.

*Акуліна:*- Добры вечар Матрона і Сымон, праходзьце. Сядайце. Мы ўжо чакаем вас.

*Кузьма:* Ой, сябры! Вітаю Вас!

Заходзьце хуценька да нас!

Сёння наша хата весялосцю багата!

* Праходзьце, сядайце тут ці тут, месца хопіць, хата вялікая.

(Усе сядаюць. Хто пляце, хто вышывае.)

Толькі расселіся, пачалі работы свае рабіць, як у гэты момант урываецца кума Аўдоля з сітам.

*Аўдоля:* (Убачыўшы Матрону.) – Аўдолечка, і ты тут. Я ж так і думала, што ты сюды дабегла. Каб ты так да працы бегла, як да вячорак! (трасе дзіравым сітам перад ёю) - Ты што ў гэтым сіце сеяла? Каменне ці проса?

*Матрона:* - Ну, што ты , Аўдолюшка, крычыш? Якое яшчэ там сіта? Якое каменне? Можа гэта Марфа Мікітава? У мяне ж сваё сіта ёсць.

*Аўдоля: -* Якая яшчэ Марфа? Я ж табе яго давала, дык ты яшчэ і не прызнаешся! Паставіла цішком дзіравае сіта ў сенцах. Вось я табе зараз пакажу, дзе ракі зімуюць. (Кідаецца да Матроны, трасе яе.)

*Кузьма:* - Аўдолюшка, Матронушка, ці ж вы біцца – сварыцца прыйшлі? Паспявайце лепш песню.

(Спяваюць песню “Чаму ж мне не пець?”)

*Стук у дзверы.*

*Кузьма:* - Яшчэ нехта грукоча, да нас на вячоркі хоча. Пайду сустракаць.

У хату уваходзяць хлопцы.

*1 хлопец:* Як павялося пры сустрэчы,

Вітаем шчыра: “Добры вечар!”

*Акуліна:* - Добры вечар, хлопчыкі – малодчыкі!

Міласці просім да нас у госці!

Вячоркі чакаюць гасцей,

Уваходзьце ў хату хутчэй!

*2 хлопец:* (Звяртаецца да дзяўчынак) – Добры вечар, дзяўчата! Ці можна да вас?

*Дачка Кацярына:* - А ў нас не ганарацца. Дзе стаяць. Там і садзяцца. З чым прыйшлі?

*1 хлопец:*  - Рады мы заўсёды быць у вашай хаце. А прыйшлі мы ў госці, каб добрага здароўя пажадаць. Наша справа нехітрая: песні пець і танцаваць.

*1 дяўчынка:* - Запрашэнне не чакайце, разам з намі паскакайце!

Танцуюць танец “Выйду на вуліцу”

*Акуліна:* Цяпер, хлопцы, не зявайце . Дзяўчат сабе выбірайце!

*1 хлопец:* - Зараз буду выбіраць,

З кім мне лепей у пару стаць!

*2 хлопец*: - А я з той пайду скакаць,

Што ўмее вышываць!

*1 хлопец:* - А я вазьму тую, што добра танцуе!

*3 хлопец:* А я з той пайду скакаць, што ўмее гатаваць!

*1 хлопец:*- А мне даспадобы тая, што добра хату падмятае!

Танцуюць польку.

*Кузьма:* - Ой, малайцы! Умееце скакаць. Мне аж радасна стала!

Усе сядаюць на лаву.

*Юрась:* - Ведаеце, браце, калі я ўчора ішоў каля Алесінага двара, дык мяне за ногу схапіў яго сабака. Мне трэба яму адпомсціць!

*Дачка Кацярына:* - Дык ты і адпомсці!

*Юрась:* -А як?

*Кузьма: -* Так сам яго укусі!

(У гэты час да акна падыходзіць Матрона і глядзіць на вуліцу.)

*Матрона:* - Ой, людцы, чыя ж гэта вялікая свіння? Ды яшчэ і рые. Чаго добрага і маю хату падрые?

*Аўдоля:* - Дык гэта ж твая!

*Матрона:* - Ой, горанька! І праўда, маё парэсятка. І як яно, малюсенькае, вылезла з хлява?

(Спяваюць разам песню.)

*Аўдоля:*-А хто з вас ведае жартоўныя дражнілкі?

*1 дзяўчынка:* Антось Барадаты вёў казу каля хаты,

Антаніна паганяла, на цукеркі зарабляла,

*2 дзяўчынка:* Віця, Віця, Віцяля з’еў карову і цяля.

І 20 парасят, толькі хвосцікі вісяць.

*3 дзяўчынка:* Дзядзя Коля велікан уваліўся ў стакан.

У стакане малако, дзядзя Коля ко-ко-ко.

*Юрась:* Хопіць вам дражніцца, давайце лепей весяліцца!

*Матрона:* І дзе ж гэта нашы гарманісты дзеліся, нешта сумна стала?

(стук у дзверы, уваходзяць музыкі)

*Музыка:* Добры вечар у хату! Ці можна да вас у госці?

*Акуліна:* Калі ласка, заходзьце.

*Кузьма:* З чым вы да нас завіталі?

*Музыка:* Мы – народня музыкі. Вандруем з вёскі у вёску, вось і да вас завіталі.

*Акуліна:* Вось і добра, а то мы засядзеліся, можна і паскакаць трохі.

(танец Кракавяк)

*Акуліна:* Ну, дзякуй вам, музыкі! Наскакаліся мы, аж ногі гудзяць.

*Кузьма:* Во гэта далі! Во гэта малайцы! Я аж упрэў. (выцірае пот)

*Акуліна:* А зараз пачастуйцеся маім пірагом.

(Акуліна частуе пірагом і квасам)

*Дзяўчынка:* Давайце, дзяўчаткі, напаследак спаём песню.

(Песня “ Сення у нашай хаце свята”)

*Дзяўчынка:* Дзякуй за смачны пірог, за цудоўны квас. Позна ўжо. Пара дамоў збірацца.

*Сымон:* Нагуляліся самі, людзей павесялілі, ды і работу зрабілі.

*Кузьма:* З вамі весела, добра танцуеце,пяеце.

*Акуліна:* Прыходзьце, госцейкі, яшчэ да нас.Мы вам будзем вельмі рады.

*Кацярына*(да залы): Ну як, весела ў нас? Тады прыходзьце заўтра да дзеда Ахрэма, у яго падлога новая, там і сустрэнемся.

*Сымон:* А пакуль, да новай сустрэчы!

(усе выходзяць пад музыку “Бывайце здаровы”)

**5. Падвядзенне вынікаў. Рэфлексія.**

**-** Успомніце, якая была тэма нашага занятка?

- Што цікавага вы дазналіся? Што раскажаце сваім знаёмым?

- Што зрабілі бы інакш?

- А зараз успомніце ўвесь наш занятак і прымацуйце:

Чырвоны ручнік – усё спадабалася, раскажу знаёмым;

Жоўты ручнік – спадабалася, але ёсць недахопы;

Зялёны ручнік – дрэнна, было сумна.

**Літаратура:**

1. Беларускія народныя абрады/ Склад. А.П.Касцюкавец.- Мінск.: Беларусь, 1994.-128с.
2. Лозка, А.Ю. Гульні, забавы, ігрышчы/ А.Ю. Лозка. - Мінск: Беларусь, 1996.-135с.
3. Раговіч, У.І. Песенны фальклор Прынёмання: У 3-х т. Т.1. Песні святочнага календара/У.І. - Мінск.: Выд-ва “ Чатыры чвэрці”, 2001.- 527с.:іл.
4. Тлумачальны слоўнік беларускай літаратурнай мовы/Аўтары: І.М. Бунчук, М.Н. Крыўко.- Мінск.:” Беларуская энцыклапедыя” імя Петруся Броўкі, 1999.-783с.

